**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1) Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 2.punkts.  2) Nepieciešamība piešķirt papildu valsts budžeta līdzfinansējumu biedrībai „Latvijas Augstskolu sporta savienība”, lai nodrošinātu Latvijas studentu vīriešu hokeja izlases sagatavošanos un dalību 2013.gada pasaules Ziemas Universiādē Trentīno (Itālija) un biedrībai „Latvijas Volejbola federācija”, lai nodrošinātu Latvijas nacionālās sieviešu volejbola izlases dalību 2014.gada pasaules čempionāta kvalifikācijas turnīra otrajā kārtā Raananā (Izraēla). |
| 2. | Pašreizējā situācija un problēmas | Izglītības un zinātnes ministrija (turpmāk – ministrija), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 5.21.5 punktu atbilstoši likumā par valsts budžetu kārtējam gadam piešķirtajai apropriācijai administrē sportam piešķirtos valsts budžeta līdzekļus, kā arī saskaņā ar Ministru kabineta 2003.gada 9.jūlija noteikumu Nr.422 „Latvijas Nacionālās sporta padomes nolikums” 15.punktu nodrošina Latvijas Nacionālās sporta padomes sekretariāta pienākumu izpildi, ir saņēmusi (1) biedrības „Latvijas Augstskolu sporta savienība” (turpmāk – LASS) finanšu pieprasījumu (2013.gada 9.septembra vēstule, turpmāk LASS pieprasījums), kurā ministrijai tiek lūgts finansiāls atbalsts 28`200 latu apmērā, lai segtu izdevumus, kas saistīti ar Latvijas studentu vīriešu hokeja izlases sagatavošanos un dalību 2013.gada pasaules Ziemas Universiādē Trentīno (Itālija) no 10. līdz 21.decembrim, un (2) biedrības „Latvijas Volejbola federācija” (turpmāk – LVF) finanšu pieprasījumu (2013.gada 19.jūlija vēstule Nr. 1-3/134, turpmāk LVF pieprasījums), kurā ministrijai tiek lūgts finansiāls atbalsts 29`197 latu apmērā, lai segtu izdevumus, kas saistīti ar Latvijas nacionālās sieviešu volejbola izlases dalību 2014.gada pasaules čempionāta kvalifikācijas turnīrā Raananā (Izraēla) no 2. līdz 6.oktobrim.  Ar ministrijas 2013.gada 10.marta rīkojumu Nr.14 „Par Izglītības un zinātnes ministrijas 2013.gada valsts budžeta programmas 09.00.00 „Sports” apakšprogrammas 09.21.00 „Augstas klases sasniegumu sports” līdzekļu sadalījumu” biedrībai „Latvijas Sporta federāciju padome” tika piešķirts valsts budžeta finansējums 9`000 latu apmērā ar dalību 2013.gada pasaules Ziemas un 2013.gada pasaules Vasaras Universiādē saistīto izdevumu segšanai. Papildus ir norādāms, ka minētie 9`000 lati tika novirzīti izmaksām, kas saistītas ar Latvijas izlases dalību 2013.gada pasaules Vasaras Universiādē Kazaņā (Krievija). Šim mērķim LASS saistībā ar Latvijas delegācijas sastāva palielināšanu, iekļaujot tajā arī Latvijas vīriešu handbola izlasi un Latvijas vīriešu regbija izlasi, ar Ministru kabineta 2013.gada 29.maija rīkojumu Nr.211 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” tika piešķirts finansējums 10`000 latu apmērā. Tāpat valsts finansiālais atbalsts 15`000 latu apmērā (t.sk. 5`000 latu 2013.gada pasaules Ziemas Universiādei) LASS darbības nodrošināšanai 2013.gadā ir ticis piešķirts no biedrībai „Latvijas Sporta federāciju padome” (turpmāk – LSFP) piešķirtās valsts dotācijas (ministrijas 2013.gada 10.janvāra rīkojums Nr.12 „Par Izglītības un zinātnes ministrijas 2013.gada valsts budžeta programmas 09.00.00 „Sports” apakšprogrammas 09.09.00 „Sporta federācijas un sporta pasākumi” līdzekļu sadalījumu”). Ņemot vērā faktu, ka LASS piešķirtie līdzekļi ir paredzēti arī citu izmaksu segšanai, tie tikai daļēji sedz LASS pieprasījumu. Vienlaikus ir norādāms, ka LASS finanšu pieprasījums 2013.gadam dažādu programmu un pasākumu īstenošanai bija 70`354 latu apmērā.  Saskaņā ar Sporta likuma 13.panta piekto daļu valsts finansiāli nodrošina valsts izlases komandu sporta spēlēs sagatavošanos un piedalīšanos Eiropas un pasaules čempionātu un Olimpisko spēļu atlases turnīros un finālsacensībās Ministru kabineta noteiktajā kārtībā. Minētā kārtība ir noteikta Ministru kabineta 2009.gada 28.jūlija noteikumos Nr.819 „Kārtība, kādā valsts finansiāli nodrošina valsts izlases komandu sporta spēlēs sagatavošanos un piedalīšanos Eiropas un pasaules čempionātu un olimpisko spēļu atlases turnīros un finālsacensībās”. Finansējuma avots, lai nodrošinātu valsts izlases komandu sporta spēlēs gatavošanos un piedalīšanos Eiropas un pasaules čempionātu un olimpisko spēļu atlases turnīros un finālsacensībās, ir ministrijas valsts budžeta programmas 09.00.00 „Sports” apakšprogramma 09.17.00 „Dotācija komandu sporta spēļu izlašu nodrošināšanai”. Ar ministrijas 2013.gada 6.februāra lēmumu Nr.01-09.4/21 LVF no ministrijas 2013.gada valsts budžeta programmas 09.00.00 „Sports” apakšprogrammas 09.17.00 „Dotācija komandu sporta spēļu izlašu nodrošināšanai” visu volejbola izlašu (jauniešu, junioru un pieaugušo) darbības nodrošināšanai tika piešķirts finansējums 63`562 latu apmērā. Vienlaikus ir norādāms, ka LVF finanšu pieprasījums 2013.gadam visu volejbola izlašu (jauniešu, junioru un pieaugušo) darbības nodrošināšanai bija 240`300 latu apmērā. Papildus minētam valsts budžeta finansējums LVF darbības nodrošināšanai ir ticis piešķirts arī no LSFP piešķirtajiem valsts budžeta līdzekļiem, kuri paredzēti sadalei atzītajām sporta federācijām atbilstoši LSFP izstrādātiem un ar ministriju saskaņotiem kritērijiem. Pamatojoties uz LSFP valdes 2013.gada 13.februāra sēdē nolemto (prot. Nr.2, 2.1. un 2.2. apakšpunkts), LSFP prezidents A.Kalniņš 2013.gada 26.februārī apstiprināja LSFP piešķirtās dotācijas sadalījumu, saskaņā ar kuru LVF (1) tika piešķirta dotācija 11`662 latu apmēra, ievērojot LSFP aktivitāšu un augstu sasniegumu sporta kritērijus; (2) dotācija 9`438 latu apmērā, ievērojot LSFP kritērijus pasaules un Eiropas mēroga sacensību rīkošanai Latvijā 2013.gadā. Ņemot vērā faktu, ka minētie līdzekļi izmantojami dažādu LVF programmu un pasākumu īstenošanai, tie nav uzskatāmi par iezīmētu mērķfinansējumu LVF pieprasījumā norādītajam mērķim.  Izvērtējot LASS pieprasījumu, neparedzētā gadījuma attiecināšana pamatojama ar faktu, ka LASS, 2012.gadā plānojot izdevumus, kas saistīti ar Latvijas delegācijas sagatavošanos un dalību 2013.gada pasaules Ziemas Universiādē (un 2013.gada budžeta izdevumus kopumā), nebija iespējams paredzēt, ka Starptautiskā Augstskolu sporta savienība (FISU – *Fédération Internationale du Sport Universitaire*), izvērtējot arī citu vecuma Latvijas nacionālo hokeja izlašu rezultātus, pieņems lēmumu par Latvijas studentu vīriešu hokeja izlases dalību 2013.gada pasaules Ziemas Universiādē. Papildus ir norādāms, ka FISU lēmumu pieņēma 2013.gada 31.jūlijā, pirms tam veicot atlases procedūru (līdz 2013.gada 6.jūnijam), par pamatu ņemot LASS nodomu vēstuli (iesūtīta 2013.gada janvārī). Līdz ar to, lai segtu deficītu, kas radies ar Latvijas studentu vīriešu hokeja izlases sagatavošanos un dalību 2013.gada pasaules Ziemas Universiādē, LASS nepieciešams papildu finansējums 28`200 latu apmērā.  Izvērtējot LVF pieprasījumu, neparedzētā gadījuma attiecināšana pamatojama ar faktu, ka LVF, plānojot nacionālo izlašu darba plānu 2013.gadam un attiecīgu finansējumu (t.sk. valsts budžeta), nebija zināms, ka Latvijas nacionālās sieviešu volejbola izlase 2014.gada pasaules čempionāta kvalifikācijas turnīra pirmajā kārtā, kas norisinājās 2013.gadā no 24. – 26.maijam Latvijā, izcīnīs tiesības piedalīties 2014.gada pasaules čempionāta kvalifikācijas turnīra otrajā kārtā Raananā (Izraēla). Līdz ar to, lai segtu deficītu, kas radies ar Latvijas nacionālās sieviešu volejbola izlase dalību 2014.gada pasaules čempionāta kvalifikācijas turnīra otrajā kārtā, LVF nepieciešams papildu finansējums 8`340 latu apmērā.  Ministrijas rīcībā nav nepieciešamie līdzekļi, jo visi finanšu līdzekļi 2013.gadam valsts budžeta programmā 09.00.00 „Sports”, t.sk. apakšprogrammā 09.09.00 „Sporta federācijas un sporta pasākumi”, apakšprogrammā 09.17.00 „Dotācija komandu sporta spēļu izlašu nodrošināšanai” un apakšprogrammā 09.21.00 „Augstas klases sasniegumu sports”, ir sadalīti un attiecīgi noslēgti līgumi par valsts budžeta finanšu līdzekļu (dotācijas) piešķiršanu. Noslēgtie līgumi neparedz finansējuma piešķīrēja – ministrijas – tiesības samazināt piešķirto finanšu līdzekļu apmēru līdzekļu pārdales gadījumā citām sporta federācijām (līgums paredz ministrijas tiesības samazināt līguma summu tikai tad, ja tiek izdarīti grozījumi likumā „Par valsts budžetu 2013.gadam”, vai sporta federācija neievēro pielīgtās saistības). Papildus finansējuma pārdale no citām ministrijas pamatbudžeta apakšprogrammām nav iespējama, jo tādejādi finansējuma nepietiekamība izveidotos citu ministrijas nodrošināto valsts pamatfunkciju īstenošanai.  Jautājums par atbalstu LASS un LVF pieprasījumam tika izskatīts Latvijas Nacionālās sporta padomes 2013.gada 25.septembra (prot. Nr. 3 7. un 8.punkts) sēdē, uzklausot arī LVF valdes sekretāra A.Ludvika viedokli (LASS pārstāvim klāt neesot), kā rezultātā tika nolemts (prot. Nr. 3 7.2. apakšpunkts) aicināt Ministru kabinetu no 2013.gada valsts budžeta programmas 02.00.00 „Līdzekļi neparedzētiem gadījumiem” piešķirt LVF 8`340 latus, lai nodrošinātu Latvijas nacionālās sieviešu volejbola izlases dalību pasaules čempionāta kvalifikācijas turnīra 2.kārtā Izraēlā no 2013.gada 2. – 6.oktobrim, kā arī tika nolemts (prot. Nr. 3 8.2. apakšpunkts) aicināt Ministru kabinetu no 2013.gada valsts budžeta programmas 02.00.00 „Līdzekļi neparedzētiem gadījumiem” piešķirt LASS līdz 28`200 latiem, lai nodrošinātu Latvijas studentu vīriešu hokeja izlases sagatavošanos un dalību 26.Pasaules Ziemas Universiādē Trentīno (Itālija) no 2013.gada 10.–21.decembrim.  Starptautiskās Volejbola federācijas (FIVB – *Fédération Internationale de Volleyball*) noteikumi paredz, ka dalībvalstis, kas jau ir uzsākušas kvalifikācijas turnīrus, nedrīkst atsaukt dalību no turnīra tālākajām kārtām. Šādos gadījumos (atsaukšanas) FIVB var piemērot sankcijas (visu izlašu diskvalifikāciju, naudas sods nacionālajai federācijai, starptautiskās reputācijas pazemināšanās utt.). Pastāv risks sporta sacensību rīkotājiem (piemēram, FISU) veikt neparedzētas izmaiņas (gadījumā, ja netiek nodrošināta Latvijas studentu vīriešu hokeja izlases dalība sacensībās) sacensību izspēles kārtībā u.tml. Tāpat pastāv risks LASS zaudēt 2013.gada 6. jūnijā FISU iemaksāto depozītu jeb drošības naudu 5000 *euro* (3`514 latus) apmērā (veikts no LASS konta SEB bankā), kas ir kā maksājums par Latvijas studentu vīriešu hokeja izlases pielaišanu komandu atlases procedūrai. Minētie gadījumi var negatīvi ietekmēt Latvijas tēlu Eiropas un pasaules sporta sacensību apritē. Līdz ar to ministrija atzīst nepieciešamību meklēt iespējamos risinājuma variantus, lai varētu kompensēt LASS un LVF izdevumus saistībā ar Latvijas izlašu dalību minētājās sporta sacensībās. Īpašu nozīmi šiem sporta pasākumiem piešķir arī to augstais statuss – kvalifikācijas turnīrs dalībai pasaules čempionāta finālturnīram Olimpiskajā sporta veidā (LVF pieprasījums) un pasaulē lielākais studentu sporta forums Olimpiskajos sporta veidos.  Saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu budžeta programmā „Līdzekļi neparedzētiem gadījumiem” paredzētos līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, citiem neparedzētiem gadījumiem un valstiski īpaši nozīmīgiem pasākumiem. Minētie gadījumi ir attiecināmi uz šīm pazīmēm.  Ņemot vērā iepriekš minēto, ministrija ir sagatavojusi Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Rīkojuma projekts). |
| 3. | Saistītie politikas ietekmes novērtējumi un pētījumi | Nav attiecināms |
| 4. | Tiesiskā regulējuma mērķis un būtība | Rīkojuma projekts paredz uzdevumu Finanšu ministrijai no valsts budžeta programmas 02.00.00 „Līdzekļi neparedzētiem gadījumiem” piešķirt ministrijai 36`540 latus, t.sk., 8`340 latus pārskaitīšanai LVF, lai segtu izdevumus, kas saistīti ar Latvijas nacionālās sieviešu volejbola izlases dalību 2014.gada pasaules čempionāta kvalifikācijas turnīra otrajā kārtā Raananā (Izraēla) un 28` 200 latus pārskaitīšanai LASS, lai segtu izdevumus, kas saistīti ar Latvijas studentu vīriešu hokeja izlases sagatavošanos un dalību 2013.gada pasaules Ziemas Universiādē Trentīno (Itālija).  Anotācijas I sadaļas 2.punktā minētā problēma tiks atrisināta pilnībā. |
| 5. | Projekta izstrādē iesaistītās institūcijas | Izglītības un zinātnes ministrija, biedrība „Latvijas Augstskolu sporta savienība”, biedrība „Latvijas Volejbola federācija” un biedrība „Latvijas Hokeja federācija”. |
| 6. | Iemesli, kādēļ netika nodrošināta sabiedrības līdzdalība | Jautājums par papildus valsts budžeta līdzekļu piešķiršanu LVF un LASS izskatīts Latvijas Nacionālās sporta padomes 2013.gada 25.septembra sēdē, tāpēc atkārtota sabiedrības līdzdalība Rīkojuma projekta izstrādē nebija nepieciešama. |
| 7. | Cita informācija | Rīkojuma projekts tiešā veidā attiecas uz tūrisma, sporta un brīvā laika politiku. |

|  |
| --- |
| II. Tiesību akta projekta ietekme uz sabiedrību |
| Nav attiecināms |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2013.gads** | | Turpmākie trīs gadi (tūkst. latu) | | |
| **2014** | **2015** | **2016** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2013)  gadu | Izmaiņas, salīdzinot ar kārtējo (2013)  gadu | Izmaiņas, salīdzinot ar kārtējo (2013)  gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **118,6** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 24 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | **118,6** | **+36,5** | **0** | **0** | **0** |
| 2.1. valsts pamatbudžets | 118,6 | +36,5 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | **-36,5** | 0 | 0 | 0 |
| 3.1. valsts pamatbudžets | 0 | -36,5 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | **+36,5** | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Skatīt Ministru kabineta rīkojuma projekta „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” sākotnējās ietekmes novērtējuma ziņojuma (anotācijas) I sadaļas „Tiesību akta projekta izstrādes nepieciešamība” 2.punktā norādīto informāciju par LVF un LASS ieņēmumiem.  Papildus pieprasītā finansējuma (36`540 latu apmērā) sadalījums atbilstoši tam paredzētam mērķim:  Latvijas izlases sagatavošanās un dalība 2013.gada pasaules Ziemas Universiādē – 28`200 lati: transporta un aviopakalpojumi hokeja komandai – 5`500 lati (t.sk. inventāra un ekipējuma transportēšana – 1`265 lati, aviobiļešu iegāde – 4`009 lati, komandējumu izdevumi ekipējuma menedžerim – 226 lati); uzturēšanas izdevumi (14 dienas 27 sportistiem) – 15`940 lati; akreditācijas izdevumi – 379 lati; sagatavošanās process – 4`881 lati (t.sk. ledus laukuma īre – 3`673 lati, ģērbtuves un žāvētavas īre – 508 lati, pārbaudes spēļu organizēšanas un norises izdevumi – 700 lati); Starptautiskās Ledus hokeja federācijas tienešu izmaksas – 1`500 lati. Detalizēta izdevumu tāme pievienota pielikumā.  Latvijas nacionālās sieviešu volejbola izlases dalība 2014.gada pasaules čempionāta kvalifikācijas turnīrā Raananā (Izraēla) – 8`340 lati (t.sk.: ar ārvalstu komandējumiem saistītās izmaksas – 7`140 lati; citi pakalpojumi – 1`100 lati, apbalvojumi – 100 lati. Detalizēta izdevumu tāme pievienota pielikumā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem”.  Informāciju par apropriācijas izmaiņām likuma par valsts budžetu attiecīgajam gadam pielikumā „Valsts pamatbudžeta ieņēmumu un izdevumu atšifrējums pa programmām un apakšprogrammām” (veidlapa APRO) ministrija iesniegs Finanšu ministrijā pēc Rīkojuma projekta pieņemšanas Ministru kabinetā. | | | | |

Anotācijas IV – VII sadaļa – Rīkojuma projekts šīs jomas neskar.

Izglītības un zinātnes ministrs V.Dombrovskis

Vizē:

Valsts sekretāre S.Liepiņa

17.10.2013.14:00

Izglītības un zinātnes ministrijas

Sporta un jaunatnes departamenta

vecākais referents K.Randohs

67047982, kaspars.randohs@izm.gov.lv